CELEX: 52020PC0303
Language: sl
Date: 2020-07-09
Title: Predlog IZVEDBENI SKLEP SVETA o spremembi Izvedbenega sklepa Sveta (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 9.7.2020
            COM(2020) 303 final
            2020/0138(NLE)
            Predlog
            IZVEDBENI SKLEP SVETA
            o spremembi Izvedbenega sklepa Sveta (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe za odstopanje od določb navedene direktive zaradi poenostavitve postopka obračunavanja DDV ali preprečevanja nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 17. aprila 2020, je Latvija zaprosila za dovoljenje, da do 31. decembra 2024 še naprej uporablja ukrep odstopanja od člena 287 direktive o DDV, ki bi ji omogočil, da davčne zavezance, katerih letni promet ne presega 40 000 EUR, oprosti plačila DDV.
            
            
               V skladu s členom 395(2) direktive o DDV je Komisija z dopisom z dne 19. maja 2020 o prošnji Latvije obvestila druge države članice. Komisija je z dopisom z dne 20. maja 2020 uradno obvestila Latvijo, da ima vse informacije, potrebne za presojo prošnje.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, posledično pa ne morejo odbiti vstopnega DDV.
               
               
                  V skladu s členom 287(10) direktive o DDV lahko Latvija oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 17 200 EUR po menjalnem tečaju na dan njenega pristopa. Na podlagi Izvedbenega sklepa Sveta 2010/584/EU
                     2
                   je Latviji dovoljeno, da uporablja višji prag in tako oprosti plačila DDV davčne zavezance, katerih letni promet ne presega 50 000 EUR. Ta ukrep je bil z Izvedbenim sklepom Sveta 2014/796/EU
                     3
                   podaljšan do 31. decembra 2017. Z Izvedbenim sklepom Sveta (EU) 2017/2408
                     4
                   je bilo Latviji dovoljeno podaljšati ukrep do 31. decembra 2020 ter hkrati znižati prag oprostitve s 50 000 EUR na 40 000 EUR. 
               
               
                  Po mnenju latvijskih organov ukrep olajšuje obračunavanje DDV ter Latviji omogoča poenostavitev upravnih postopkov za mala podjetja in s tem zmanjšanje upravnega bremena zanje. Poleg tega ukrep zmanjšuje tudi delovno obremenitev davčnih organov.
               
               
                  Latvijski organi nadalje pojasnjujejo, da so v zadnjih letih beležili zmanjšanje števila registriranih zavezancev za DDV, deloma zaradi hitrejšega izbrisa zavezancev za DDV iz registra DDV po sprejetju ukrepov za boj proti goljufijam na področju DDV. Prihodki iz DDV so se medtem še naprej povečevali, stroški latvijske davčne uprave za pobiranje enega eura pa so se zmanjšali. Na podlagi teh rezultatov skupaj z dejstvom, da imajo sosednje države Latvije podobne pragove za uporabo posebne ureditve za mala podjetja (v Estoniji prag znaša 40 000 EUR, v Litvi pa 45 000 EUR), se priporoča ohranitev praga na sedanji ravni. Po ocenah latvijskih organov dodatno znižanje praga ne bo imelo večjega pozitivnega fiskalnega učinka ali povečalo števila oseb, registriranih za namene DDV, saj dejanski podatki za leto 2018 kažejo, da je bil učinek v fiskalnem smislu in glede na število podjetij manjši, kot je bilo predvideno. Nasprotno bi povečanje praga, na primer na 50 000 EUR, imelo negativen fiskalni učinek.
               
               
                  Ukrep je neobvezen, zato lahko mala podjetja, katerih promet ne presega praga, še vedno uveljavljajo svojo pravico do uporabe splošne ureditve DDV.
               
               
                  Odstopanja se običajno odobrijo za omejeno obdobje, da se lahko oceni, ali je ukrep odstopanja še vedno ustrezen in učinkovit. Poleg tega so bile določbe členov 281 do 294 direktive o DDV v zvezi s posebno ureditvijo za mala podjetja nedavno pregledane. Nova direktiva o določitvi enostavnejših pravil o DDV za mala podjetja
                     5
                   zahteva, da države članice najpozneje do 31. decembra 2024 sprejmejo in objavijo zakone in druge predpise, ki so potrebni za uskladitev z novimi pravili. Države članice bodo morale navedene nacionalne predpise uporabljati od 1. januarja 2025.
               
               
                  Zato bi bilo primerno Latviji dovoliti, da uporablja ukrep odstopanja do 31. decembra 2024. 
               
            
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s filozofijo nove direktive, ki spreminja člene 281 do 294 direktive o DDV v zvezi s posebno ureditvijo za mala podjetja, ki izhaja iz akcijskega načrta za DDV
                     6
                  , njen cilj pa je ustvariti sodoben in poenostavljen sistem za ta podjetja. Njen namen je zlasti zmanjšati stroške izpolnjevanja obveznosti v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
               
                  Poleg tega je prag 40 000 EUR v skladu z novo direktivo, saj državam članicam omogoča, da določijo prag letnega prometa, ki je potreben za oprostitev plačila DDV, na največ 85 000 EUR (ali protivrednost tega zneska v nacionalni valuti).
               
               
                  Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členih 285 in 287 direktive o DDV. Malti
                     7
                   je bil odobren prag v višini 20 000 EUR, Nizozemski
                     8
                   prag v višini 25 000 EUR, Italiji
                     9
                   prag v višini 30 000 EUR, Luksemburgu
                     10
                   prag v višini 35 000 EUR, Poljski
                     11
                   in Estoniji
                     12
                   je bil odobren prag v višini 40 000 EUR, Hrvaški
                     13
                   in Litvi
                     14
                   prag v višini 45 000 EUR, Madžarski
                     15
                   prag v višini 48 000 EUR, Sloveniji
                     16
                   prag v višini 50 000 EUR in Romuniji
                     17
                   prag v višini 88 500 EUR.
               
               
                  Kot je bilo že navedeno, bi morala biti odstopanja od direktive o DDV vedno časovno omejena, da se njihovi učinki lahko ocenijo. Podaljšanje veljavnosti posebnega ukrepa do 31. decembra 2024, ki ga je zahtevala Latvija, je usklajeno z zahtevami nove direktive o enostavnejših pravilih o DDV za mala in srednja podjetja. V skladu s to direktivo morajo države članice s 1. januarjem 2025 začeti uporabljati nacionalne določbe, ki so jih morale sprejeti za uskladitev z njo.
               
               
                  Predlagani ukrep je torej v skladu z določbami direktive o DDV.
               
            
         
         
            
               •Skladnost z drugimi politikami Unije
            
            
               
                  Komisija v svojih letnih delovnih programih nenehno poudarja potrebo po enostavnejših pravilih za mala podjetja. V zvezi s tem se delovni program Komisije za leto 2020
                     18
                   sklicuje na „posebno strategijo za MSP, ki bo malim in srednjim podjetjem olajšala poslovanje, rast in širjenje“. Kar zadeva fiskalna pravila, je ukrep odstopanja v skladu s takimi cilji. Ukrep je predvsem v skladu z delovnim programom Komisije za leto 2017
                     19
                  , ki se je nanašal posebej na DDV, pri čemer je navajal, da je upravno breme izpolnjevanja obveznosti v zvezi z DDV za mala podjetja veliko in da tehnične inovacije prinašajo nove izzive za učinkovito pobiranje davkov, poudarjena pa je bila tudi potreba po poenostavitvi DDV za manjša podjetja.
               
               
                  Prav tako je ukrep skladen s strategijo za enotni trg iz leta 2015
                     20
                  , v kateri se je Komisija zavezala, da bo pomagala malim in srednjim podjetjem pri rasti, med drugim z zmanjšanjem upravnega bremena, ki jim preprečuje, da bi v celoti izkoristila prednosti enotnega trga. Upošteva tudi filozofijo sporočila Komisije iz leta 2013 z naslovom „Akcijski načrt za podjetništvo 2020 – Oživitev podjetniškega duha v Evropi“
                     21
                  , v katerem je bila poudarjena potreba po poenostavitvi davčne zakonodaje za mala podjetja.
               
               
                  Ukrep je v skladu s politikami EU o malih in srednjih podjetjih, kot so bile določene v sporočilu o zagonu podjetij iz leta 2016
                     22
                   ter v sporočilu iz leta 2008 „Najprej pomisli na male“ – „Akt za mala podjetja“ za Evropo
                     23
                  , v katerih so države članice pozvane, naj pri pripravi zakonodaje upoštevajo posebne značilnosti malih in srednjih podjetij ter naj poenostavijo obstoječe regulativno okolje.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na zahtevi Latvije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
         
         
            
               •Ocena učinka
            
            
               
                  Predlog za izvedbeni sklep Sveta dovoljuje Latviji, da še naprej oprošča plačila DDV davčne zavezance, katerih letni promet ne presega 40 000 EUR. Osebam, katerih obdavčljivi promet ne presega praga, se ni treba registrirati za namene DDV, zato se bo njihovo upravno breme zaradi ukrepa zmanjšalo, saj jim ne bo treba hraniti evidenc o DDV ali predložiti obračunov DDV. Ukrep bo posledično lahko imel pozitiven učinek na davčno upravo, saj bo zmanjšal njeno upravno breme.
               
               
                  Po mnenju latvijskih organov bi znižanje praga za registracijo za namene DDV s 50 000 EUR na 40 000 EUR po napovedih lahko ustvarilo dodatnih 5,9 milijona EUR prihodkov iz DDV za državni proračun, za namene DDV pa bi se registriralo dodatnih 3 426 novih oseb na leto. Za določitev dejanskega fiskalnega učinka so se upoštevale osebe, registrirane za namene DDV, katerih skupna vrednost transakcij v obračunu DDV za leto 2018 je znašala med 40 000 EUR in 50 000 EUR ter v letu 2017 niso bile registrirane za namene DDV. Za davčni učinek se šteje skupni znesek prijavljenega DDV oseb, registriranih za namene DDV, ki je v letu 2018 znašal 2,8 milijona EUR. Tovrstnih registriranih zavezancev za DDV je 2 636, kar se lahko razume kot povečanje števila zavezancev za DDV zaradi tega ukrepa. Po podatkih iz obračunov DDV za leto 2019 so osebe, registrirane za namene DDV, katerih skupna vrednost transakcij v obračunu DDV je znašala med 40 000 EUR in 50 000 EUR, ustvarile 10,7 milijona EUR prihodkov za državni proračun v primerjavi s 5,8 milijona EUR, ustvarjenega leta 2018. Latvijski organi zato ugotavljajo, da je fiskalni učinek tega ukrepa na državni proračun pozitiven, čeprav nekoliko manjši, kot je bilo predvideno.
               
               
                  Po mnenju latvijskih organov dodatno znižanje praga ne bo imelo večjega pozitivnega fiskalnega učinka ali povečalo števila oseb, registriranih za namene DDV, saj dejanski podatki za leto 2018 kažejo, da je bil učinek v fiskalnem smislu in glede na število podjetij manjši, kot je bilo predvideno. Nasprotno bi povečanje praga, na primer na 50 000 EUR, imelo negativen fiskalni učinek.
               
               
                  Ukrep odstopanja bo za davčne zavezance neobvezen. Davčni zavezanci bodo imeli možnost, da se odločijo za splošno ureditev DDV v skladu s členom 290 Direktive 2006/112/ES.
               
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               
                  Predlog ne bo imel negativnega vpliva na proračun EU, ker bo Latvija izračunala nadomestilo v skladu s členom 6 Uredbe Sveta (EGS, Euratom) št. 1553/89.
               
            
            
               2020/0138 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa Sveta (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  24
                in zlasti prvega pododstavka člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s točko (10) člena 287 Direktive 2006/112/ES lahko Latvija oprosti davčne zavezance, katerih letni promet ne presega protivrednosti 17 200 EUR v nacionalni valuti po menjalnem tečaju na dan njenega pristopa. 
            
            
               (2)Z Izvedbenim sklepom Sveta 2010/584/EU
                  25
                je Latvija dobila dovoljenje, da uvede poseben ukrep, ki odstopa od člena 287 Direktive 2006/112/ES (v nadaljnjem besedilu: ukrep odstopanja), da lahko davčne zavezance, katerih letni promet ne presega 50 000 EUR, oprosti plačila DDV do 31. decembra 2013. Ukrep odstopanja je bil z Izvedbenim sklepom Sveta 2014/796/EU
                  26
                podaljšan do 31. decembra 2017. 
            
         
         
            
               (3)Z Izvedbenim sklepom Sveta (EU) 2017/2408
                  27
                je bilo Latviji dovoljeno nadalje podaljšati ukrep odstopanja do 31. decembra 2020 ter hkrati znižati prag oprostitve s 50 000 EUR na 40 000 EUR.
            
            
               (4)Z dopisom, ki ga je Komisija evidentirala 17. aprila 2020, je Latvija zaprosila za dovoljenje, da še naprej uporablja ukrep odstopanja do 31. decembra 2024, tj. datuma, do katerega morajo države članice prenesti Direktivo Sveta (EU) 2020/285
                  28
               , ki določa enostavnejša pravila o DDV za mala podjetja. Navedena direktiva določa tudi najvišji prag, ki državam članicam omogoča, da oprostijo plačila DDV davčne zavezance, katerih letni promet v državi članici ne presega 85 000 EUR ali protivrednosti v nacionalni valuti.
            
            
               (5)Z dopisom z dne 19. maja 2020 je Komisija v skladu z drugim pododstavkom člena 395(2) Direktive 2006/112/ES o zahtevku Latvije obvestila druge države članice. Komisija je z dopisom z dne 20. maja 2020 uradno obvestila Latvijo, da ima vse informacije, potrebne za presojo zahteve.
            
            
               (6)Ukrep odstopanja je v skladu z Direktivo (EU) 2020/285, katere namen je zmanjšati stroške izpolnjevanja obveznosti v zvezi z DDV za mala podjetja, izkrivljanje konkurence na nacionalni ravni in ravni Unije ter negativen učinek prehoda z oprostitve na obdavčitev (tako imenovani učinek praga). Njen namen je tudi olajšati izpolnjevanje obveznosti malih podjetij ter spremljanje, ki ga izvajajo davčne uprave. Prag v višini 40 000 EUR je skladen s členom 284 Direktive 2006/112/ES, kakor je bila spremenjena z Direktivo (EU) 2020/285.
            
            
               (7)Ukrep odstopanja bo za davčne zavezance ostal neobvezen. Davčni zavezanci se lahko še vedno odločijo za splošno ureditev DDV v skladu s členom 290 Direktive 2006/112/ES.
            
            
               (8)Na podlagi informacij, ki jih je predložila Latvija, bo imel ukrep odstopanja le zanemarljiv učinek na skupni znesek davčnih prihodkov Latvije, zbranih v fazi končne porabe.
            
            
               (9)Ukrep odstopanja ne bo imel negativnega vpliva na lastna sredstva Unije, pridobljena iz DDV, ker bo Latvija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  29
               .
            
            
               (10)Glede na morebiten pozitiven učinek ukrepa odstopanja na zmanjševanje upravnega bremena in stroškov izpolnjevanja obveznosti za mala podjetja in davčne organe ter glede na odsotnost vsakršnega večjega vpliva na skupne prihodke iz DDV bi bilo treba Latviji dovoliti, da še naprej uporablja ukrep odstopanja.
            
            
               (11)Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice v skladu z Direktivo (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Latviji dovoliti, da uporablja ukrep odstopanja do 31. decembra 2024.
            
            
               (12)Izvedbeni sklep (EU) 2017/2408 bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Drugi odstavek člena 2 Izvedbenega sklepa (EU) 2017/2408 se nadomesti z naslednjim:
            
            
               „Ta sklep se uporablja do 31. decembra 2024.“
            
            
               Člen 2
            
            
               Ta sklep je naslovljen na Republiko Latvijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Izvedbeni sklep Sveta 2010/584/EU z dne 27. septembra 2010 o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 29).
               
               
                  
                     (3)
                  
                        Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46). 
               
               
                  
                     (4)
                  
                        Izvedbeni sklep Sveta (EU) 2017/2408 z dne 18. decembra 2017 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 342, 21.12.2017, str. 8).
               
               
                  
                     (5)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (6)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (7)
                  
                        Izvedbeni sklep Sveta (EU) 2018/279 z dne 20. februarja 2018 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost (UL L 54, 24.2.2018, str. 14).
               
               
                  
                     (8)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (9)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (10)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 24.2.2017, str. 155).
               
               
                  
                     (11)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (12)
                  
                        Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (13)
                  
                        Izvedbeni sklep Sveta (EU) 2017/1768 z dne 25. septembra 2017 o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 250, 28.9.2017, str. 71).
               
               
                  
                     (14)
                  
                        Izvedbeni sklep Sveta (EU) 2017/1853 z dne 10. oktobra 2017 o spremembi Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 15).
               
               
                  
                     (15)
                  
                        Izvedbeni sklep Sveta (EU) 2018/1490 z dne 2. oktobra 2018 o dovoljenju Madžarski, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 252, 8.10.2018, str. 38).
               
               
                  
                     (16)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (17)
                  
                        Izvedbeni sklep Sveta (EU) 2017/1855 z dne 10. oktobra 2017 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 19).
               
               
                  
                     (18)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2020 – Bolj ambiciozna Unija (COM(2020) 37 final).
               
               
                  
                     (19)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2017 (COM(2016) 710 final).
               
               
                  
                     (20)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Izpopolnitev enotnega trga: več priložnosti za prebivalstvo in gospodarstvo (COM(2015) 550 final).
               
               
                  
                     (21)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Akcijski načrt za podjetništvo 2020 – Oživitev podjetniškega duha v Evropi (COM(2012) 795 final).
               
               
                  
                     (22)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Naslednji na čelu Evrope: pobuda za zagon in razširitev podjetij (COM(2016) 733 final).
               
               
                  
                     (23)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo (COM(2008) 394 final).
               
               
                  
                     (24)
                  
                        UL L 347, 11.12.2006, str. 1.
               
               
                  
                     (25)
                  
                        Izvedbeni sklep Sveta 2010/584/EU z dne 27. septembra 2010 o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 29).
               
               
                  
                     (26)
                  
                        Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46). 
               
               
                  
                     (27)
                  
                        Izvedbeni sklep Sveta (EU) 2017/2408 z dne 18. decembra 2017 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 342, 21.12.2017, str. 8).
               
               
                  
                     (28)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (29)
                  
                        Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).